روسیا پرزیدنتی ولادیمیر پوتین تورکیه، ایران و روسیا پرزیدنت‌لری‌نین ایشتیراکی ایله سوچی-ده کئچیریلن سوریه موضوعلو توپلانتی‌دان سونرا قاتیلدیغی کنفرانسدا چیخیش ائده‌رک، اؤلکه‌سین‌ده کی بؤیوک شیرکت‌لری محاربه‌یه حاضیر اولماغا چاغیردی.
ولادیمیر پوتین کنفرانس داکی چیخیشیندا روسیانین حربی خرج‌لری‌نین آرتیریلماسی‌نین و یئنی حربی سرمایه‌لرین واجیب‌لیگینی وورغولادی.
روسیا پرزیدنتی:"اگر قازانماق ایستییریکسه، داها یاخشی اولمالیییق" دئیه‌رک روسیانین حربی قوه‌سی‌نین غرب اؤلکه‌لری‌نین حربی قوه‌سیندن اوستون اولماق مجبوریتینده اولدوغونو قئید ائتدی.
قئید ائدک کی، روس قوشونلاری 2008-جی ایلدکی روسیا-گورجوستان قارشیدورماسیندان سونرا کئچمیش سووئت آوادانلیقلاریندان‌ تمیزلنمیش، اوردودا گئنیش میقیاسدا مدرن لشمه پروسئسی باشلامیشدی.
روسیانین اؤتن ایله عایید حربی خرج‌لری میللی گلیرین 3،3%-نی کئچه‌رک، رکورد رقمه یوکسلیب.
روسیانین حربی خرج‌لری ان بؤیوک رقیبی اولان ناتو-نون حربی خرج‌لرین‌دن 30% آزدیر.
اینگیلتره‌نین باش ناظیری ترزا می بازار ارته‌سی گونو روسیانین سیبر هوجوم‌لاری‌نین دونیانی تهدید ائتدیگینی بیلدیرمیشدی. ترزا می-ین: "اونلارین نه ائتدیگینی بیلیریک" دئیه‌رک روسیانی هدف گؤسترمه‌سی‌نین، پوتین‌ین "محاربه‌یه حاضیرلیق" موضوعلو چیخیشی‌نین اساس سببی اولدوغو بیلدیریلیر.
